**Zápisnica z plenárneho rodičovského združenia konaného dňa 12.10.2022**

Program:

1. Otvorenie
2. Aktuálne informácie o činnosti MŠ
3. Oboznámenie so školským poriadkom
4. Informácie vedúcej ŠJ a zástupkýň
5. Informácie o hospodárení RZ
6. Schválenie výšky poplatku do RZ
7. Diskusia
8. Záver

K bodu 1:

Plenárne rodičovské združenie otvorila riaditeľka MŠ Ľubica Hučková. Privítala prítomných rodičov (podľa prezenčnej listiny), poďakovala im za účasť a záujem o činnosť RZ a spoluprácu s MŠ. Zároveň vyjadrila sklamanie z veľmi nízkej účasti, keďže z približne 500 rodičov si iba 17 našlo čas na spoločné stretnutie.

K bodu 2:

Riaditeľka MŠ stručne informovala o činnosti MŠ v priebehu uplynulého roka. Aktivity materskej školy sa realizovali v súlade v plánom práce školy a plánmi práce triednych učiteliek – o aktivitách boli rodičia priebežne informovaní formou informovaných súhlasov a prostredníctvom fotodokumentácie na stránke školy, príp. v triednych skupinkách na sociálnej sieti.

V oblasti materiálno-technického zabezpečenia a údržby MŠ sa negatívne prejavila finančná neistota spôsobená zvyšovaním cien v období pandémie, ktoré nadobudlo ešte výraznejší vzostup po vypuknutí vojny na Ukrajine. Údržba a revízie budov a zariadenia sa však aj napriek tomu realizovali podľa aktuálnych potrieb a požiadaviek. Problémom, ktorý MŠ už dlhodobo rieši v spolupráci zo zriaďovateľom – mestom Stará Turá – zostávajú poškodené asfaltové plochy ihrísk pri MŠ Hurbanova 153/62 a MŠ Hurbanova 142/46. Ide o veľmi vysokú investíciu (iba v MŠ pri Salaši je to vyše 50 000 €), preto sa zriaďovateľ usiluje získať potrebné prostriedky formou projektov – tento rok sa jeden podával. Zatiaľ materská škola zabezpečila aspoň „zaliatie“ povytĺkaných častí, aby nebola ohrozená bezpečnosť detí, zamestnancov a rodičov.

Počas celého roka mali deti zabezpečený dostatok výtvarného a pracovného materiálu, dokupovali sa detské knihy, didaktické hračky a technika.

K bodu 3:

Riaditeľka MŠ upozornila prítomných na školský poriadok ako na základný dokument školy, ktorý je záväzný pre všetkých rodičov. Oboznámenie so školským poriadkom sa uskutočnilo na triednych RZ. Osobitne sa venovala problematike ospravedlňovania neprítomnosti detí v povinnom predprimárnom vzdelávaní. Upozornila tiež na problém prítomnosti nedoliečených alebo chorých detí v MŠ, čo vedie k dlhodobej vysokej chorobnosti v niektorých triedach. V tomto smere materskej škole nepomáha zľahčujúci prístup niektorých lekárov, ktorí takémuto dieťaťu vystavia potvrdenie, že je zdravé. Apelovala na rodičov, aby sa kontrolovali navzájom a v prípade, že v šatni vidia kašľajúce zahlienené dieťa, reagovali priamo na rodiča a vyslovili svoj nesúhlas.

K bodu 4:

Informácie sa týkali úhrady školného a stravného. Prítomní boli upozornení na to, aby to poznámky vždy uvádzali meno dieťaťa, lebo ak sa inak volá dieťa, inak matka, inak otec alebo úhradu zrealizovala napríklad babka, niekedy je problém zistiť, komu platbu priradiť.

Prítomní boli informovaní aj o tom, že v blízkej dobe treba očakávať zvýšenie stravného aj školného, keďže všetky náklady na energie, tovar a nákup potravín sa v priebehu uplynulého roka výrazne zvýšili a neustále rastú a pôvodné sumy sú už dlhodobo nepostačujúce. Školská jedáleň dokáže pri súčasnej výške stravného zabezpečiť plnohodnotný jedálniček iba vďaka využívaniu projektov školské mlieko a školské ovocie, ale perspektívne ani to nepostačuje.

K bodu 5:

Predsedníčka RZ Petra Kaňová sa predstavila rodičom ako končiaci predseda, keďže odchodom dieťaťa do ZŠ sa jej končí členstvo. Rovnako končí členstvo aj hospodárke RZ Monike Hankócyovej. Súčasní členovia rodičovskej rady si musia zvoliť nového predsedu aj hospodára. Táto voľba prebehne na zasadnutí rodičovskej rady, ktorá je plánovaná na 26.10.2022.

Monika Hankócyová informovala o hospodárení rodičovského združenia v školskom roku 2021/2022. Poskytla prítomným rozpočet (v prílohe):

PRÍMY:

Plán: 28 178,08 €

Skutočnosť: 29 860,10 €

VÝDAVKY:

Plán: 14 101,99 €

Skutočnosť: 4 413,45 €

ROZDIEL PRÍJMOV A VÝDAVKOV: +25 446,65 €

K bodu 6:

Predsedníčka RZ predložila prítomným návrh výšky príspevku do RZ. Vzhľadom na vysoký zostatok na účte navrhla zachovať výšku príspevku z predchádzajúceho obdobia, hoci všetky poplatky sú vyššie (napr. vstupné za divadlo je dvojnásobné, viac stojí doprava, sladkosti a odmeny pre deti, materiál, hračky...). Upozornila aj na význam využitia 2% z dane – tieto peniaze nikto nemusí zvlášť platiť, už ich zaplatil formou dane, a teraz môže rozhodnúť o tom, komu ich daruje. Čím viac príbuzných a známych rodičia oslovia a získajú pre darovanie, tým viac prostriedkov bude možné použiť pre deti.

Návrh príspevku do RZ:

10 € členský príspevok za rodinu – platí sa len raz na rodinu aj v prípade viacerých detí v MŠ. 15 € je jednorazová platba za aktivity a darčeky, ktoré deti v priebehu roka dostanú (divadlá, mikulášsky balíček, MDD, Fašiangy, výlety, exkurzie...). Týchto 15 € sa platí za každé dieťa.

Zhrnutie:

Jedno dieťa v MŠ: príspevok 25 €, dve deti v MŠ: 25+15=40 €, tri deti v MŠ: 25+15+15=55 €

Hlasovanie:

Za: 17

Proti: 0

Zdržal sa: 0

Navrhnutá výška príspevku bola jednohlasne schválená.

K bodu 7:

V diskusii sa rodičia pýtali, či sa bude znižovať teplota v triedach a ako. Riaditeľka MŠ ich ubezpečila, že o znižovaní teploty sa neuvažuje, deti budú mať zabezpečený požadovaný štandard.

ZÁVER

Predsedníčka RZ poďakovala prítomným za účasť a vyzvala ich, aby oslovovali ďalších rodičov na užšiu spoluprácu.

V Starej Turej 12.10.2022

Zapísala: Petra Kaňová